बाढ़ से अब तक 40 मौतें, 1,857 जानवर मरे; अंबाला-फरीदाबाद, सिरसा में NDRF, फतेहाबाद में आर्मी तैनात
हिमाचल प्रदेश और उत्तराखंड में भारी बारिश ने मैदानी राज्यों में तबाही मचाई हुई है। खासकर पड़ोसी राज्य हरियाणा में यमुना और घग्गर का जलस्तर एक बार फिर तेजी से बढ़ने लगा है, जिसके बाद सूबे के कुछ जिलों में बाढ़ आने का खतरा मंडराने लगा है।
हरियाणा में कल 16 जिलों में बारिश होगी। मौसम विभाग ने बारिश का येलो अलर्ट जारी किया है। इन जिलों में पंचकूला, करनाल, अंबाला, यमुनानगर, कुरूक्षेत्र, कैथल, महेंद्रगढ़, रेवाड़ी, झज्जर, गुरुग्राम, नूंह, पलवल, फरीदाबाद, रोहतक, सोनीपत और पानीपत शामिल हैं। इनमें सबसे चिंता की बात करनाल और अंबाला की बारिश है, जो अभी भी बाढ़ से प्रभावित हैं।
प्रदेश में बाढ़ से मरने वालों की संख्या 40 हो गई है। 7 घायल और 2 लोग अब भी लापता हैं। 461 गांव बाढ़ से ग्रस्त हैं। 1,857 जानवरों की मौत हो चुकी है। अंबाला, फरीदाबाद, फतेहाबाद और सिरसा में NDRF की टीमें तैनात हैं। फतेहाबाद में सेना तैनात है। हरियाणा सरकार के अनुसार, अब तक 7846 लोगों को बचाया जा चुका है। हालांकि अंबाला, कुरुक्षेत्र व अन्य इलाकों में बनाए गए राहत कैंपों में अब सिर्फ 819 लोग ही बचे हैं।
अनिल विज की CM को चिट्‌ठी, टांगरी नदी पर पक्का तटबंध बने
अंबाला में टांगरी नदी ओवरफ्लो होने से गृहमंत्री अनिल विज चिंतित हैं। उन्होंने CM मनोहर लाल को पत्र लिखकर टांगरी नदी के दूसरे किनारे पर पक्का तटबंध बनाने की मांग की है। गृह मंत्री ने कहा कि टांगरी नदी के दोनों साइड के तटबंध को स्टोन पिचिंग करके मजबूत बनाया जाए। उन्होंने महेश नगर ड्रेन को भी नगर परिषद क्षेत्र में कॉन्क्रीट से पक्का बनाने का आग्रह किया।
करनाल में फिर बाढ़ का खतरा, यमुना बांध पर कटाव शुरू
करनाल में यमुना के उफान पर होने के कारण एक बार फिर बाढ़ का खतरा बढ़ गया है। शेरगढ़ टापू से यूपी जाने वाले रास्ते पर करीब 3 से 4 फीट तक पानी आ गया है। लोग तैरकर आवाजाही कर रहे हैं। वहीं दूसरी और घरौंडा के कुड़ाकलां गांव में यमुना के बांध पर कटाव शुरू हो चुका है। यमुनानगर के हथिनी कुंड बैराज से शनिवार को दोबारा 2 लाख 50 हजार क्यूसेक पानी छोड़ दिया गया था। जिससे प्रशासन द्वारा 14 गांवों में अलर्ट जारी किया गया था।
CM ने करनाल में 35 बाढ़ पीड़ित परिवारों को चेक बांटे
रविवार को करनाल पहुंचे मुख्यमंत्री मनोहर लाल ने बाढ़ व बरसात के कारण जान गंवाने वाले 35 लोगों के परिवारों को आर्थिक सहायता दी। मुख्यमंत्री द्वारा मरने वाले प्रत्येक व्यक्ति के परिवार को चार लाख रुपए का चेक दिया गया है। करनाल जिले के छह मृतकों के परिजनों को CM ने 24 लाख की सहायता राशि प्रदान की। इस दौरान उन्होंने कहा कि बाढ़ के कारण जिन लोगों की फसलें खराब हुई हैं उसकी किसान पोर्टल पर अपनी रिपोर्ट भेज रहे हैं। इसके बाद फसलों के नुकसान की समीक्षा की जाएगी और किसानों को भी मुआवजा दिया जाएगा।
हुड्‌डा बोले- हरियाणा सरकार हवाई, धरती पर कोई फैसला नहीं
रविवार को पूर्व CM भूपेंद्र सिंह हुड्‌डा ने बाढ़ ग्रस्त इलाकों को दौरा किया। उन्होंने कहा कि सरकार आने के बाद बाढ़ से बचाने के लिए इंतजाम किए जाएंगे। मुख्यमंत्री मनोहर लाल के हवाई सर्वेक्षण पर तंज कसते हुए कहा कि सरकार हवाई है और फ्लड कंट्रोल के लिए धरती पर कोई फैसला नहीं किया।
सुरजेवाला बोले- बाढ़ CM और डिप्टी CM का रिटर्न गिफ्ट
फतेहाबाद के टोहना में पहुंचे कांग्रेस के वरिष्ठ नेता रणदीप सुरजेवाला ने कहा कि हरियाणा में आई बाढ़ के लिए भाजपा-जजपा सरकार जिम्मेवार है। उन्होंने कहा कि सरकार की बदइंतजामी के चलते हालात ज्यादा खराब हुए। यह प्राकृतिक आपदा तो है ही, मगर खट्टर सरकार द्वारा निर्मित आपदा भी है। यह सीएम मनोहर लाल व डिप्टी सीएम दुष्यंत चौटाला का लोगों को रिटर्न गिफ्ट है, जो जनता ने उन पर विश्वास किया।
सुरजेवाला ने कहा कि आधा हरियाणा बाढ़ की चपेट में है, लेकिन खट्टर सरकार नदारद है और गुमशुदा के पोस्टर तक लग चुके हैं। सीएम, डिप्टी सीएम व मंत्रियों को हेलीकॉप्टर से उतरने की फुरसत नहीं है। वे खेतों में जाकर जूते उतारकर, पाजामा चढ़ाकर बाढ़ पीड़ित लोगों के दर्द को समझें। 1500 गांव बाढ़ ग्रस्त हैं, तीन दर्जन लोग मारे गए, 5 लाख 50 हजार एकड़ खेत डूब गए, एक लाख से ज्यादा मकान नष्ट हो गए।
उन्होंने कहा कि फ्लड कंट्रोल बोर्ड के चेयरमैन खुद मनोहर लाल खट्टर हैं, 9 साल में कितनी मीटिंग हुई, क्या प्रावधान किए, यह बताएं
अंबाला-सहारनपुर रेल रूट प्रभावित
अंबाला-दुखेड़ी के पास टांगरी नदी में पानी डाउन लाइन के पुल को कभी भी छू सकता है। ऐसी संभावनाओं को देखते हुए रेलवे प्रबंधन ने अंबाला-सहारनपुर सेक्शन की डाउन लाइन को बंद कर दिया है। स्थिति पर नजर रखने के लिए रेलवे सहित RPF कर्मचारियों की तैनाती कर दी गई है। ऊना-सहारनपुर ट्रेन रोकी गई है।
ये खबर भी पढ़ें...
हरियाणा में घग्गर का 'ओटू हैड' बना सियासत का केंद्र:एक ही दिन में पूर्व CM, डिप्टी सीएम, बिजली मंत्री और इनेलो MLA पहुंचे
हरियाणा में घग्गर नदी राज्य की सियासत का केंद्र बन गई। रविवार को प्रदेश के 4 बड़े नेता सिरसा का दौरा करने पहुंचे। सभी एक ही दिन सिरसा के ओटू हैड पर पहुंचे​​​​​​​ (पूरी खबर पढ़ें)